
ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ ȘI MANAGEMENT CARTIERE
SC2022 - 3685 / 16.02.2022
REFERAT DE APROBARE

privind Protocolul de colaborare între Municipiul Timișoara și Asociația Institutul Intercultural Timișoara, respectiv Fundația Județeană de Tineret Timiș, în scopul promovării Campaniei de buget participativ „Timișoara Decide!”
Bugetul Participativ este un instrument de management deschis, incluziv și transparent, instrument care permite participarea reală a cetățenilor la guvernarea orașului, aceștia putând decide în mod direct cum se va cheltui o sumă clar definită în acest sens, din bugetul Primăriei Municipiului Timișoara. Designul campaniei de buget participativ implică diferite nivele de deliberare, participare și reprezentare democratică a cetățenilor. 

Pentru a asigura un grad mai mare de incluziune și disemniare a Campaniei de buget participativ „Timișoara Decide!” aprobată prin Hotărârea de Consiliu Local al Municipiului Timișoara nr. 11 din 11.01.2022, este necesară completarea eforturilor aparatului de specialitate al PMT prin atragerea unor parteneri organizații neguvernamentale cu experiență în lucru la firul ierbii în comunitatea locală. 

Prin prezentul proiect de Hotărâre de Consiliu Local propunem încheierea unui protocol de colaborare cu două organizații neguvernamentale identificate în urma unui apel public, organizații care au capacitatea de a derula, fără sprijin financiar din partea PMT, activități de promovare a Campaniei în comunitate prin atragerea și gestionarea unor voluntari, punerea la dispoziție a unor spații proprii pentru a oferi sprijin cetățenilor, precum și organizarea și facilitarea unor întâlniri în comunitate în vederea identificării și depunerii unor propuneri de proiecte care corespund criteriilor de eligibilitate ale Campaniei. 
Având în vedere Legea nr. 52/2003 privind transparența decizională în administrația publică art. 1 alin (2) lit. b) și art. 2 lit. c) care prevăd participarea activă a cetăţenilor la luarea deciziilor administrative, considerăm oportun acest protocol de colaborare între Municipiul Timișoara și Asociația Institutul Intercultural Timișoara, respectiv Fundația Județeană de Tineret Timiș, în scopul promovării Campaniei de buget participativ „Timișoara Decide!”. 
În conformitate cu prevederile art. 129, alin. (2), lit. b) și e) și alin. (9) lit. a)  din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare: Consiliul local exercită următoarele categorii de atribuții: atribuții privind dezvoltarea economico-socială și de mediu a comunei, orașului sau municipiului și atribuţii privind cooperarea interinstituţională pe plan intern şi extern. 
În temeiul art. 139 alin. (3) lit. f) din Ordonanţa de Urgenţă a Guvernului nr. 57/2019 privind Codul administrativ, cu modificările și completările ulterioare;
În acest scop, susținem încheierea unui Protocol de colaborare – care nu va implica obligații financiare din partea Municipiului Timișoara – prin intermediul căruia să putem coagula alături de Primăria Municipiului Timișoara cele două organizații neguvernamentale care își exprimă dorința de colaborare și dispun de competențele adecvate scopului propus, respectiv acela de a asigura un grad mai mare de incluziune și disemniare a Campaniei de buget participativ „Timișoara Decide!”

